La 35 de ani, Mats Hummels va juca din nou o finală de Liga Campionilor. S-a calificat în ultimul act al competiției, după ce Borussia a învins PSG, și în retur, scor 1-0, prin golul marcat de el în minutul 50.
Hummels și Reus sunt ultimii supraviețuitori ai echipei Borussiei, care juca și pierdea finala Ligii Campionilor în 2013, contra rivalei Bayern Munchen, scor 1-2, coincidență, tot pe Wembley.
Între cele două momente, Mats, un produs 100% a lui Bayern Munchen, a jucat trei sezoane și la echipa care l-a format, 2016-2019, dar s-a întors la Dortmund, unde acum bifează al 14-lea sezon.
Hummels e campion mondial cu Germania, în 2014, și cerut din nou cu insistență la naționala care va încerca să cucerească titlul continental, acasă, la Europeanul care începe la 14 iunie și se termină la 14 iulie.
Dincolo de performanțele și parcursul sportiv, Hummels este un caz aparte în fotbalul mondial. El e fiul primei femei comentatoare de fotbal.
Ulla Holthoff (66 ani) este un nume greu în istoria mass-mediei din Germania, fostă jurnalistă sportivă și fostă jucătoare de polo pe apă. Ea a fost prima femeie care a comentat un meci de fotbal la televiziunea germană și, în calitate de șefă a departamentului de fotbal la DSF, a dezvoltat emisiunea de discuții despre fotbal Doppelpass, al cărei format a servit ulterior drept model pentru multe emisiuni sportive.
Ulla este cunoscută și ca “mama reportajelor moderne despre fotbal” și a fost îndrăgostită de fotbal din copilărie, chiar dacă a practicat ciclismul și apoi polo. Din timpul carierei sportive, Ulla visa să devină jurnalistă pentru a cunoaște lumea, lucru care i-a fost refuzat în tinerețe.
A ajuns la jurnalismul sportiv prin intermediul redacției locale și sportive a ziarului Westdeutsche Allgemeine Zeitung (WAZ) din Hamm, după ce un coleg de clasă a întrebat-o dacă vrea să ajute acolo duminica.
Doi ani mai târziu, a făcut un stagiu la WAZ și apoi a fondat, împreună cu colegii săi, primul birou pentru jurnaliști independenți din Dortmund. La acea vreme, Holthoff era una dintre cele mai bune jucătoare de polo pe apă din Germania. Cu toate acestea, după ce a scris un articol critic despre Asociația Germană de Natație și nu a mai fost chemată la echipa națională.
Mama lui Hummels a studiat știința sportului la Köln și a acceptat un post de redactor la Die Welt, dar a preferat să lucreze pentru Süddeutsche Zeitung, deoarece opiniile sale liberale nu se potriveau pe termen lung cu viziunea conservatoare asupra lumii a Die Welt.
În cele din urmă, a ajuns la jurnalismul de televiziune mai mult din întâmplare, când a primit o cerere de ofertă de la ZDF în 1989, în timp ce își scria teza de doctorat. Postul de televiziune a angajat-o, deși rămăsese însărcinată pentru a doua oară cu puțin timp înainte de semnarea contractului.
Este considerată prima femeie care a comentat un meci de fotbal din studio. În 1994, s-a mutat la Deutsches Sport-Fernsehen (DSF) ca șefă a departamentului de fotbal, când ZDF nu a nominalizat-o ca parte a echipei pentru acoperirea Cupei Mondiale din 1994.
Acolo a dezvoltat ideea de a prezenta meciurile din Bundesliga duminica dimineața, în cadrul unei mese rotunde de televiziune, ceea ce reprezintă acum avancronica etapei. Apoi, un rezumat al meciurilor din alte ligi europene, a luat naștere tot din inițiativa ei.
În contextul în care mama sa a fost o figură proeminentă a jurnalismului sportiv, iar tatăl lui, Hermann Hummels, a jucat fotbal, e lesne de înțeles cum a ajuns Mats să joace fotbal. Între antrenamente și școală, Hummels era o prezență constantă în studioul de televiziune.
Actualul fotbalist al Borussiei a fost dus de părinți la Bayern Munchen, unde a jucat între 1995 și 2008, dar pentru că nu prindea echipa mare, mama sa l-a luat de acolo și l-a dus chiar la marea rivală.
A fost un transfer destul de neobișnuit, de la Bayern Munchen la Borussia Dortmund, dar relațiile și influența ei au făcut ca în derularea transferului să nu existe piedici.
Ulla era însă mare fan Dortmund, iar ceea ce i se întâmpla fiului ei la Bayern a făcut ca antipatia față de bavarezi să atingă cote mari. Atât de mari, încât în trei cei ani (2016-2019) în care Hummels a jucat din nou la Bayern Munchen, ea nu s-a uitat la niciun meci al fiului ei.
Mats Hummels mai are un frate, Jonas, care a jucat și el fotbal, dar a urmat cariera mamei sale, fiind acum comentator sportiv.